Николай Мински
Любов към ближния

Превод от руски: Петър Велчев, 2008

chitanka.info

Тъй както себе си да ви обичам?…

Добре, но аз самият се презирам.

На сън божествен искам да приличам,

но в себе си добро и зло съзирам.

Ако обичам хората край мене,

то е с надежди смътни и чудесни,

че в тях съзирам истини небесни,

сърца невинни, мисли вдъхновени.

Но всеки път, помръкне ли мечтата,

аз в чуждата душа откривам злото

и виждам там на свойта страст клеймото,

скръбта си, и позора, и лъжата.

За хората на болка се обричам,

но — както себе си — не ги обичам.

1893

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.